CFR Cluj, campioană a României pentru a patra oară la rând

Sezonul 2020-2021 al Ligii 1 la fotbal nu a adus nicio noutate față de edițiile precedente, câștigătoarea campionatului fiind tot echipa CFR Cluj. Ardelenii și-au trecut în palmares al patrulea titlu consecutiv și al șaptelea din istorie și, mai mult, au bifat și un record: de când există sistemul de campionat cu play-off, sunt prima echipă care nu termină sezonul regular pe prima poziție în clasament, dar care câștigă campionatul!

FCSB s-a sufocat pe final

Această ediție de campionat a fost prima de la sezonul 2005-2006 care a adunat la start 16 echipe. Regulile din play-off și din play-out au fost, de asemenea, modificate, primele șase echipe din sezonul regular calificându-se în play-off, iar ultimele 10 în play-out. Primele 6 echipe au jucat două meciuri fiecare cu fiecare (ca înainte), dar în play-out, echipele au jucat doar un singur meci între ele. La finalul play-out-ului, primele două locuri (7 și 8) au disputat un singur meci pe terenul echipei clasate pe locul 7, ulterior, câștigătoarea a jucat împotriva ultimei echipe clasate pe locul UEFA Europa Conference League din play-off, urmând ca doar câștigătoarea acestei a doua întâlniri să se califice în UEFA Europa Conference League 2021-2022. Sepsi Sfântu Gheorghe a câștigat acest baraj după 1-0 în finală împotriva echipei FC Viitorul.Sezonul 2020-2021 al Ligii 1 le-a dat dreptate celor care afirmă că o ediție de campionat reprezintă o întrecere de anduranță, în care nu câștigă neapărat formația care etalează cel mai spectaculos joc, ci cea care demonstrează cea mai mare constanță în rezultate. Cea mai bună dovadă o reprezintă faptul că FCSB a părut multă vreme că aleargă de una singură spre titlu, dar a sfârșit prin a termina pe poziția secundă, sub CFR Cluj!FCSB a început foarte bine campionatul și a ocupat multă vreme primul loc al clasamentului. Mai mult, sfârșitul celor 30 de etape din sezonul regular i-a găsit pe „roș-albaștri” pe primul loc și erau catalogați drept principalii favoriți la câștigarea titlului, mai ales că, de când există în fotbalul românesc sistemul cu play-off și play-out, nu se întâmplase niciodată ca formația care câștiga sezonul regular să rateze titlul. Dar, de data asta a fost altfel. FCSB a fost de nerecunoscut în play-off, iar CFR Cluj a profitat din plin de poticneala rivalei, astfel că a reușit să recupereze handicapul de puncte și să se încoroneze campioană a României chiar cu o etapă înainte de finalul întrecerii.

Decăderea unei foste campioane

O altă atracție a acestui campionat a reprezentat-o lupta pentru supraviețuire câștigată de Dinamo. În luna august a anului 2020, clubul din Șoseaua „Ștefan cel Mare” era preluat cu surle și trâmbițe de un grup de investitori spanioli, al căror „vârf de lance” era Pablo Cortacero, acționarul majoritar al echipei. Spaniolii au făcut promisiuni peste promisiuni, au transferat jucători „la kilogram” și le-au promis salarii fabuloase pentru fotbalul românesc; l-au numit în funcția de antrenor pe Cosmin Contra, dar, în scurt timp, totul s-a spart precum un balon de săpun. Lunile au trecut, jucătorii au început să-și ceară drepturile bănești (iar unii au părăsit echipa), Contra a plecat, iar spaniolii s-au „evaporat”. Echipa a ajuns la un moment dat pe ultimul loc în clasament și părea condamnată la retrogradare, chiar la faliment. Norocul clubului au fost suporterii, care au pus mână de la mână și au reușit să strângă sumele necesare achitării unor datorii urgente, pentru ca echipa să poată supraviețui. Mai mult, fanii au reușit să-l convingă pe cehul Dusan Uhrin jr. să accepte funcția de antrenor principal, iar acesta a reușit pe final de sezon o salvare miraculoasă de la retrogradare.La finele play-out-ului, marea surpriză a reprezentat-o retrogradarea formației Astra Giurgiu, care, în sezonul 2015-2016, se încorona campioană a României! Giurgiuvenii au terminat întrecerea pe penultimul loc în clasament și au luat drumul eșalonului secund alături de Poli Iași, un alt club măcinat în acest sezon de tot felul de probleme.De remarcat ar mai fi faptul că, pentru prima dată de la introducerea în fotbalul românesc a sistemului competițional cu play-off și play-out, o reprezentantă a eșalonului secund a reușit să se impună în „dubla” de baraj susținută cu o echipă din Liga 1. Este vorba despre CS Mioveni, care, după ce a încheiat la egalitate, 0-0, pe teren propriu, prima manșă a „barajului” de promovare/retrogradare susținut cu FC Hermanstadt, a câștigat returul cu scorul de 2-1 și a reușit promovarea în primul eșalon, trimițându-i pe sibieni în Liga 2. În cealaltă „dublă” de baraj, FC Voluntari a reușit să-și păstreze poziția în prima ligă, după 6-1 la „general” împotriva echipei Dunărea Călărași (2-1 în prima manșă, la Călărași, și 4-0 în manșa secundă, la Voluntari).Punctual, bilanțul sezonului fotbalistic 2020-2021 se prezintă în felul următor:- CFR Cluj a câștigat titlul și intră în primul tur preliminar al Ligii Campionilor;- Universitatea Craiova a câștigat Cupa României și intră în turul II preliminar al Conference League, noua competiție europeană inter-cluburi înființată de UEFA;- FCSB, ocupanta locului doi în campionat, intră în turul II preliminar al Conference League;- Sepsi Sfântu Gheorghe, câștigătoarea barajului pentru locul în cupele europene, va intra în turul II preliminar al Conference League;- Poli Iași, Astra Giurgiu și FC Hermanstadt au retrogradat în Liga 2;- FC U Craiova, Rapid București și CS Mioveni au promovat în Liga 1.

Mugur Băileșteanu

Contents